Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 3677/90 σχετικά με τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών (98/C 108/06) COM(1988) 22 τελικό - 98/0017(COD)

(Υποβλήθηκε από την Επιτροπή στις 26 Ιανουαρίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 3677/90 (1) επιβάλλει αυστηρούς ελέγχους στην εξαγωγή, εισαγωγή και διακίνηση 22 ουσιών που θα μπορούσαν να διοχετευθούν στην παράνομη παρασκευή ναρκωτικών και ψυχοτρόπων ουσιών 7

ότι σημαντικός αριθμός άλλων ουσιών, πολλές εκ των οποίων διατίθενται στην αγορά νόμιμα σε μεγάλες ποσότητες, έχουν καταχωρηθεί ως πρόδρομες ουσίες για την παράνομη παρασκευή συνθετικών ναρκωτικών ουσιών 7

ότι η επέκταση των συστημάτων ελέγχου που ισχύουν σήμερα βάσει του κανονισμού στις μη καταχωρημένες ουσίες θα δημιουργούσε σημαντικά συμπληρωματικά εμπόδια στο νόμιμο εμπόριο, με αποτέλεσμα να διακυβευθεί η αποτελεσματικότητα του ισχύοντος συστήματος παρακολούθησης 7

ότι, κατά συνέπεια, είναι αναγκαίο να καθιερωθεί σε κοινοτικό επίπεδο προαιρετικό σύστημα παρακολούθησης των μη καταχωρημένων ουσιών, το οποίο θα βασίζεται στη συνεργασία μεταξύ των αρχών και της βιομηχανίας, έτσι ώστε οι επιχειρηματίες να κοινοποιούν στις αρχές των κρατών μελών της ύποπτες συναλλαγές των μη καταχωρημένων ουσιών 7

ότι είναι αναγκαίο να δοθεί η δυνατότητα στις αρμόδιες αρχές να αναλαμβάνουν κατάλληλη δράση όταν διαφαίνεται το ενδεχόμενο διοχέτευσης μη καταχωρημένων ουσιών στην παράνομη παρασκευή ναρκωτικών 7

ότι για να εξασφαλιστεί συνεκτικό σύστημα παρακολούθησης των χημικών πρόδρομων ουσιών στο σύνολο του εδάφους της Κοινότητας, είναι αναγκαίο να αποτελέσουν κοινό κτήμα η αποκτηθείσα εμπειρία και οι διαθέσιμες πληροφορίες, στο πλαίσιο της επιτροπής που έχει συσταθεί με το άρθρο 10 του κανονισμού (ΕΟΚ) αριθ. 3677/90 7

ότι, ειδικότερα, η εν λόγω επιτροπή θα πρέπει να συντάξει και να ενημερώσει με τα πλέον πρόσφατα στοιχεία κατάλογο των μη καταχωρημένων ουσιών που θα παρακολουθούνται στο πλαίσιο του παρόντος κανονισμού σε όλα τα κράτη μέλη της Κοινότητας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3677/90 τροποποιείται ως εξής:

1. Ο τίτλος του άρθρου 3 τροποποιείται ως εξής:

«Συνεργασία για τις καταχωρημένες ουσίες»

2. Μετά το άρθρο 3, παρεμβάλλεται το ακόλουθο νέο άρθρο 3α:

«Άρθρο 3α

Συνεργασία για τις μη καταχωρημένες ουσίες

Τα κράτη μέλη λαμβάνουν τα κατάλληλα μέτρα ώστε να καθιερώσουν στενή συνεργασία μεταξύ των αρμόδιων αρχών και των επιχειρηματιών, έτσι ώστε οι επιχειρηματίες, οικειοθελώς, να κοινοποιούν αμέσεως στις αρμόδιες αρχές οποιαδήποτε περιστατικά, όπως ασυνήθεις παραγγελίες και συναλλαγές μη καταχωρημένων ουσιών, από τα οποία διαφαίνεται ότι οι ουσίες αυτές που προορίζονται για εισαγωγή, εξαγωγή ή διαμετακόμιση, ενδέχεται να διοχετευθούν στην παράνομη παρασκευή ναρκωτικών ή ψυχοτρόπων ουσιών.»

3. Στο άρθρο 6, παρεμβάλλονται τα ακόλουθα ως δεύτερη υποπαράγραφος της παραγράφου 2:

«Για την επίτευξη των στόχων του παρόντος κανονισμού, όπως περιγράφονται στο άρθρο 1 παράγραφος 1, οι διατάξεις της πρώτης υποπαραγράφου ισχύουν κατ' αναλογία και για οποιαδήποτε άλλη χημική ουσία εφόσον υπάρχουν βάσιμες υποψίες ότι οι εν λόγω ουσίες προορίζονται για την παράνομη παρασκευή ναρκωτικών η ψυχοτρόπων ουσιών.»

4. Το άρθρο 10 τροποποιείται με την παρεμβολή της ακόλουθης νέας τρίτης υποπαραγράφου της παραγράφου 1:

«Ειδικότερα, για να διευκολυνθεί η συνεργασία στο πλαίσιο του άρθρου 3α και για να εξασφαλιστεί μια συνεκτική προσέγγιση σε όλη την Κοινότητα, η επιτροπή καταρτίζει και ενημερώνει τακτικά κατάλογο μη καταχωρημένων ουσιών οι οποίες, σύμφωνα με την εμπειρία που είτε διαθέτουν οι αρμόδιες αρχές των κρατών μελών είτε έχει συσσωρευθεί διεθνώς, είναι γνωστό ότι χρησιμοποιούνται συχνά στην παράνομη παρασκευή ναρκωτικών. Επίσης, στον ίδιο κατάλογο, η επιτροπή προσδιορίζει τις μη καταχωρημένες ουσίες για τις οποίες ισχύει το άρθρο 3 σε όλα τα κράτη μέλη. Γενικότερα, στο πλαίσιο της επιτροπής, ανταλλάσσονται πληροφορίες σχετικά με την τρέχουσα κατάσταση όσον αφορά τη χρήση νέων ουσιών ή τις νέες μεθόδους διαχέτευσης, προκειμένου να διευκολυνθεί η προσαρμογή των σχετικών κοινοτικών διατάξεων, όπου κριθεί σκόπιμο.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ L 357 της 20.12.1990, σ. 1 7 κανονισμός όπως τροποποιήθηκε τελευταία από τον κανονισμό (ΕΟΚ) αριθ. 900/92 (ΕΕ L 96 της 10.4.1992, σ. 1).